Regimentele 2 și 3 Grăniceri au fost trimise la 11 mai 1918 pe frontiera Nistrului, alte unități de grăniceri au înaintat în octombrie 1918 către nordul Basarabiei și Bucovina, iar șase companii din Regimentul 3 Grăniceri au trecut în Galiția, unde au contribuit la pacificarea regiunii de unitățile militare rusești care trecuseră de partea Revoluției Sovietice. În toamna anului 1918 Regimentul 1 Grăniceri a reorganizat frontiera de sud a României, iar un detașament format din unități ale celor trei regimente de grăniceri a pacificat regiunea petrolieră de pe Valea Prahovei, unde au avut loc dezordini. După Conferința de Pace de la Paris din 1919 Regimentul 4 Grăniceri (nou format), împreună cu câte un batalion din Regimentele 1 și 3 Grăniceri, a ocupat frontiera Maramureșului, Crișanei și Banatului, iar în toamna anului 1919 a fost organizată paza frontierei Cadrilaterului. Corpului Grănicerilor a trebuit să păzească o frontieră întinsă, să-i combată pe spionii și pe instigatorii țărilor vecine inamice din est, vest și sud și să aplice legea în noile provincii ale României. Generalul Lișcu a dispus fondarea publicației "Revista Grănicerilor", care a apărut începând din 1 aprilie 1920, și a fost președintele Comitetului de Direcție al revistei.